ประกาศกรมการจัดหางาน เรื่อง กำหนดรายการและอัตราค่าบริการและค่าใช้จ่าย และแบบใบรับค่าบริการและค่าใช้จ่ายในการนำคนต่างด้าวมาทำงานกับนายจ้างในประเทศ

ประกาศกรมการจัดหางาน
ประกาศกรมการจัดหางาน
เรื่อง
กำหนดรายการและอัตราค่าบริการและค่าใช้จ่าย และแบบใบรับค่าบริการและค่าใช้จ่าย
ในการนำคนต่างด้าวมาทำงานกับนายจ้างในประเทศ
 

อาศัยอำนาจตามความในมาตรา
๒๕ แห่งพระราชกำหนดการนำคนต่างด้าวมาทำงานกับนายจ้างในประเทศ พ.ศ. ๒๕๕๙
อธิบดีกรมการจัดหางานจึงออกประกาศไว้ ดังต่อไปนี้

ข้อ
๑[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒ ในประกาศนี้
ผู้รับอนุญาต หมายความว่า
ผู้ได้รับใบอนุญาตนำคนต่างด้าวมาทำงานกับนายจ้างในประเทศ
ค่าบริการ หมายความว่า เงินหรือประโยชน์อย่างอื่นที่ให้เป็นการตอบแทนการนำคนต่างด้าวมาทำงาน
ค่าใช้จ่าย หมายความว่า
ค่าใช้จ่ายในการนำคนต่างด้าวมาทำงาน

ข้อ
๓ ผู้รับอนุญาตจะเรียกหรือรับค่าบริการจากนายจ้างได้ไม่เกินร้อยละยี่สิบห้าของค่าจ้างรายเดือนที่คนต่างด้าวได้รับเดือนแรก
หรือระยะเวลาสามสิบวันแรกที่คนต่างด้าวเข้าทำงาน
อัตราค่าบริการที่เรียกหรือรับจากนายจ้างตามวรรคหนึ่ง
ให้เป็นไปตามสัดส่วนการนำคนต่างด้าวมาทำงาน ดังต่อไปนี้
(๑)
ค่าบริการ ร้อยละ ๒๕ ต่อคนต่างด้าว ไม่เกิน ๑๒ คน
(๒)
ค่าบริการ ร้อยละ ๒๐ ต่อคนต่างด้าว ตั้งแต่ ๑๓ - ๔๕ คน
(๓)
ค่าบริการ ร้อยละ ๑๕ ต่อคนต่างด้าว ตั้งแต่ ๔๖ - ๙๐ คน
(๔)
ค่าบริการ ร้อยละ ๑๐ ต่อคนต่างด้าว ตั้งแต่ ๙๑ คนขึ้นไป

ข้อ
๔ ผู้รับอนุญาตจะเรียกหรือรับค่าใช้จ่ายจากนายจ้างได้เท่าที่จ่ายจริง
เพื่อการนำคนต่างด้าวมาทำงานกับนายจ้างในประเทศ ได้แก่
(๑)
ค่าใช้จ่ายตามกฎหมายที่กำหนดให้นายจ้างเป็นผู้รับผิดชอบหรือที่นายจ้างแสดงเจตนาในสัญญาการนำคนต่างด้าวมาทำงานกับนายจ้างในประเทศว่าจะเป็นผู้รับผิดชอบค่าใช้จ่ายนั้นให้แก่คนต่างด้าว
(๒)
ค่าจัดเตรียมเอกสาร เช่น ค่าจัดทำเอกสาร ค่ารับรองเอกสาร ค่าจัดทำคำแปลเอกสาร
(๓)
ค่าพาหนะเดินทาง ค่าอาหาร และค่าที่พัก
ในการนำคนต่างด้าวมาทำงานกับนายจ้างในประเทศ

ข้อ
๕ ค่าใช้จ่ายดังต่อไปนี้
เป็นค่าใช้จ่ายส่วนตัวของคนต่างด้าว
(๑)
ค่าใช้จ่ายตามกฎหมายที่กำหนดให้คนต่างด้าวเป็นผู้รับผิดชอบ เช่น ค่าตรวจสุขภาพ
(๒)
ค่าใช้จ่ายที่เกิดขึ้นที่ประเทศต้นทาง

ข้อ
๖ เมื่อผู้รับอนุญาตได้รับค่าบริการหรือค่าใช้จ่ายจากนายจ้าง
ให้ออกใบรับค่าบริการและค่าใช้จ่ายเป็นไปตามแบบ นจ. ๑๗ ท้ายประกาศนี้
โดยให้จัดทำเป็นเล่ม ๆ ละหนึ่งร้อยฉบับ แต่ละฉบับมีหมายเลขกำกับเล่มและหมายเลขกำกับใบรับเงินค่าบริการและค่าใช้จ่ายเรียงกันไปทุกฉบับและให้มีสำเนาคู่ฉบับติดไปกับเล่มอย่างน้อยหนึ่งฉบับ


ประกาศ ณ วันที่ ๑๔
พฤศจิกายน พ.ศ. ๒๕๕๙
สิงหเดช ชูอำนาจ
อธิบดีกรมการจัดหางาน
[เอกสารแนบท้าย]

๑. ใบรับค่าบริการและค่าใช้จ่ายการนำคนต่างด้าวมาทำงานกับนายจ้างในประเทศ
(แบบ นจ. ๑๗)

(ดูข้อมูลจากภาพกฎหมาย)







ปริยานุช/จัดทำ
๒๑ พฤศจิกายน
๒๕๕๙

วิศนี/ตรวจ
๒๑ พฤศจิกายน
๒๕๕๙


























[๑] ราชกิจจานุเบกษา
เล่ม ๑๓๓/ตอนพิเศษ ๒๖๓ ง/หน้า ๑๕/๑๗ พฤศจิกายน ๒๕๕๙